উদ্বোধক ড. অনুপম সেন বলেন, মুসলিম হলকে চট্টগ্রামের নাট্য ও সাংস্কৃতিক কর্মকান্ডের চারণক্ষেত্র বলে অভিহিত করলে তিলমাত্র অত্যুক্তি হবে না। তবে দীর্ঘকাল এই মুসলিম হলের পাশাপাশি নাট্যকর্মীদের চর্চার জন্য একসময়ের একমাত্র নির্ভরযোগ্য থিয়েটার হল ‘স্টুডিও থিয়েটার’ চলছিল অনেকটা খুড়িয়ে, জোড়াতালি দিয়ে। দীর্ঘদিন ধরে চট্টগ্রামের নাট্যকর্মীরা এই হলের সংস্কার দাবি করে এলেও তা পরিপূরণে ষোল আনা উদ্যোগ কার্যকর হয়নি। অতঃপর চট্টগ্রামের এই ঐতিহ্যবাহী হলের প্রতি সদয় হলেন মাননীয় প্রধানমন্ত্রী শেখ হাসিনা। স্বতঃপ্রণোদিত হয়ে তিনি এই হলগুলোর শুধু সংস্কার নয়, বহুতল ভবন সমৃদ্ধ সাংস্কৃতিক কমপ্লেক্স তৈরীর সিদ্ধান্ত গ্রহণপূর্বক জরুরী নির্দেশনা দিয়েছেন। এটি প্রধানমন্ত্রীর পক্ষ থেকে চট্টগ্রামের সর্বস্তরের সংস্কৃতিপ্রেমী জনগোষ্ঠীর জন্য অনুপম ও যুগান্তকারী উপহার। চট্টগ্রামবাসী এজন্য তাঁর কাছে চিরকৃতজ্ঞ থাকবে। তবে এই হল পরিচর্যা ও যথাযথ রক্ষণাবেক্ষণের দায়িত্বও সকলকে নিতে হবে। মুসলিম হলের নবযাত্রার ইতিহাস সৃষ্টির লগ্নে দাঁড়িয়ে গ্রুপ থিয়েটার ঐক্য পরিষদ ‘স্মৃতি সত্তায় ভাঙ্গা গড়ার নাট্য উৎসব’ শিরোনামে যে অসাধারণ আয়োজন করেছে, তা আমাদের হৃদয়ের মণিকোঠায় বহুদিন অনুরণিত হবে।